De nordjyske campingpladser er fyldt op for tiden. Flere må endda afvise flere end de plejer. Grunden er den bedste danske sommer i mange år.

Humøret er højt på Hedebo Camping i Sæby. - Solen skinner og folk er glade. Så det kunne ikke være bedre. Vi kan helt sikkert mærke, at varmen er kommet til Danmark, siger ejer Eric Christensen. I uge 28-30 er Hedebo vant til at afvise eller videresende gæster. Men i år må campingpladsen skuffe endnu flere. - Vi afviser flere end vi har gjort de sidste mange år - og det skyldes helt sikkert vejret. Hedebo Camping er ikke alene om at nyde solens varme stråler. Blandt andet i Skagen, Øster Hurup og Thisted er der fuldt booket op - og også her må de afvise flere end normalt.